stanford-oval/wikipedia huggingface dataset:
ג'ון א. סונונו
ביוגרפיה > בסנאט של ארצות הברית

בבחירות 2002 התמודד סונונו על אחד משני מושביה של ניו המפשייר בסנאט של ארצות הברית. בבחירות המקדימות של המפלגה הרפובליקנית, גבר סונונו על הסנאטור המכהן בוב סמית' (אנ') עם 54% מקולות הבוחרים, לעומת 45 האחוזים שגרף סמית'. ביום הבחירות הכלליות ניצב בפני ג'ין שאהין, מושלת ניו המפשייר ומועמדת המפלגה הדמוקרטית, שגרפה 46% מהקולות והפסידה לסונונו, שקיבל 51%. בטוהר הבחירות דבק רבב מצד חברים אחדים במפלגה הרפובליקנית המדינתית ששכרו חברת טלמרקטינג שהקימה מוקד טלפוני לשיבוש קמפיין ההמרצה של מטה הבחירות הדמוקרטי, תוך שיבוש קווי הטלפון של הדמוקרטים.
לפי העיתון "וושינגטון פוסט", סונונו הצביע עם עמדת המפלגה הרפובליקנית ב-84% מהמקרים. עם זאת, לא פעם התנגד לחקיקות של חברי סיעתו, וחבר לעמיתיו הדמוקרטים בפיליבסטר על חוק הפטריוט וחוק האנרגיה של ממשל ג'ורג' ווקר בוש מ-2003. סונונו היה תומך נלהב בגישה בת-השגה לכלי נשק, והצביע ב-2004 נגד ההצעה לחידוש האיסור הפדרלי על כלי נשק למטרות תקיפה משנת 1994. ב-2006 הצביע נגד "תיקון הנישואין הפדרלי" – הצעה לתיקון חוקת ארצות הברית האוסרת על נישואים של זוגות מאותו המין. הוא התנגד נחרצות למתן חנינה עבור מהגרים בלתי-חוקיים, והצביע נגד הצעת חוק ההגירה מקיין–קנדי ביולי 2007. סונונו קרא להקשחת האסדרה הפדרלית על חברות הפועלות בחסות ממשלתית מכוח פאני מאי ופרדי מאק, וביחד עם הסנאטור טים ג'ונסון הגיש הצעה לארגון-מחדש דרמטי של הרגולציה בענף הביטוח. בינואר 2007 פעל לאיסור קבוע למיסוי חיבורי אינטרנט ומכירות מקוונות.
המוסד הבלתי-מפגלתי "National Journal" העניק לסונונו בשנת 2008 דירוג המורכב מ-65.8 אחוזי שמרנות ו-34 אחוזי ליברליזם. הוא נמנה בין שלושת הסנאטורים היחידים שדפוס ההצבעה שלהם קיבל דירוג בן 100% מהארגון השמרני "מועדון לצמיחה" (Club for Growth), הן ב-2005 והן ב-2006. עם זאת, הדירוג שלו ירד למקום ה-23 ב-2007, ולמקום ה-34 ב-2008. ב-14 במרץ 2007 היה סונונ הסנאטור הרפובליקני הראשון שקרא לפטר את האלברטו גונזאלס, התובע הכללי של ארצות הברית, לאחר שערוריית פיטורי התובעים הפדרליים בארצות הברית. הוא נימק קריאתו זו בניהולו הכושל של גונזאלס את מחלקת המשפטים של ארצות הברית ובחוסר האמון של הסנאטורים הרפובליקנים בגונזאלס.
בשנת 2007, סונונו היה השותף הרפובליקני המוביל של "חוק תכנון אוויר נקי", אשר ביקש לטפל באיכות האוויר ושינויי האקלים באמצעות קביעת לוח זמנים להפחתת פליטות מזיקות מתחנות כוח – גופרית דו-חמצנית ותחמוצות חנקן בפרט – כמו גם דרך הפחתת פליטת פחמן דו-חמצני בידי מערכת סחר בפליטות (Emissions trading). החקיקה, שמעולם לא מוסדה, התייחסה גם לזיהום הכספית, וקראה להפחית 90% בפליטות הכימיקל עד 2015. סונונו הוסיף לתמוך בחוק הגירוי הדו-מפלגתי לאנרגיה נקייה משנת 2008, המספק תמריצי מס לפיתוח מקורות אנרגיה נקיים ומתחדשים. בשנת 2006 תמך סונונו ב"חוק אזור הטבע הבראשיתי של ניו אינגלנד", שהגדיר עשרות אלפי דונמים של אדמה כיערות מוגנים פדרלית.
בהתמודדות חזורת, שאהין ניצחה את סונונו בבחירות 2008, אחרי שגרף 45% מהקולות. היא זכתה בכל מחוזות ניו המפשייר פרט למחוזות קרול, בלקנאפ ורוקינגהאם. במבקיל התקיימו הבחירות לנשיאות ארצות הברית 2008, והמועמד הרפובליקני לנשיאות ג'ון מקיין גרף גם הוא 45% מקולות הבוחרים בניו המפשייר, אך הפסיד למועמד הדמוקרטי ברק אובמה. זכייתה של שאהין גדעה שליטה בת שלושים שנה במושב זה של ניו המפשייר בסנאט, וכהונתו של סונונו תמה ב-3 בינואר 2009.
ביוגרפיה > לאחר החיים הפוליטיים

בהווה, סונונו יושב במועצת המנהלים של התאגיד "ConvergEx Holdings", חברת אחזקות של BNY ConvergEx Group – שלוחה של בנק אוף ניו יורק מלון – המחזיקה ב-33.8% ממניות BNY ConvergEx Group. ב-7 ביולי 2010, החברה "Akin Gump Strauss Hauer & Feld LLP" הודיעה כי סונונו חובר אליה כ"יועץ מדיניות בכיר". חברה זו היא אחת ממשרדי עורכי הדין וחברות השדלנות הגדולים ביותר בוושינגטון הבירה. סונונו מונה בידי מנהיג הרפובליקנים בסנאט מיץ' מקונל כחבר בפאנל הפיקוח של הקונגרס על קרנות התוכנית לסיוע בנכסים בעייתיים, שמטרתה להעריך כיצד פועלת תוכנית TARP, תוך סיוע לקונגרס לקבוע אם להמשיך להזרים הון למגזר הפיננסי. סונונו היא כותב קבוע בבוסטון גלוב. לפני בחירות 2014 הועלו השערות רבות בדבר התמודדות שלישית בינו לבין שאהין. אך באפריל 2013 הכריז כי יישאר מחוץ לפוליטיקה של ארצות הברית.
הערות שוליים

↑  פאם בולאק, THE 2002 ELECTIONS: NEW HAMPSHIRE; Senate Seat Stays Republican As Sununu Defeats Governor, באתר הניו יורק טיימס, 6 בנובמבר 2002 (באנגלית)
↑  GOP senator calls for Gonzales' head, באתר CNN‏, 15 במרץ 2007 (באנגלית)
↑  ראיין גרים, Shaheen ousts Sununu, באתר פוליטיקו, 4 בנובמבר 2008 (באנגלית)
↑  דייוויד מ. הרסזנהורן, Rematch in Senate Race Finds a New Climate, באתר הניו יורק טיימס, 4 באוגוסט 2008 (באנגלית)
↑  מייקל פלקון, The Next Sununu: Like Father, Like Son?, באתר ABC News‏, 2 באפריל 2013 (באנגלית)
| --- | --- |
בקרת זהויות :  GND: 1192350383  ISNI: 0000 0001 0317 6843  LCCN: no2010163498  SNAC: w68b1xjg  US Congress: S001078  VIAF: 154033943   WorldCat (עם VIAF): 154033943 
סונונו נושא דברים, שנת 2000
סונונו בראשית דרכו בקונגרס
ליים (תחבורה)

| --- | --- |


קורקינטים שיתופיים של חברת ליים בפריז
 נתונים כלליים
 סוג:  חברה פרטית
 מוטו:  Ride Green
 מייסדים:  טובי סאן  בראד באו
 תקופת הפעילות:  2017–הווה (כ־8 שנים)
 חברות בנות:  ליים נטוורק בע"מ - ישראל
 מיקום המטה:  ארצות הברית סן פרנסיסקו, קליפורניה, ארצות הברית
 משרד ראשי:  תל אביב
 שליטה בחברה:  פרטית
 בעלות:  פרטית
 ענפי תעשייה:  תחבורה זעירה שיתופית
 מוצרים עיקריים:  קורקינטים חשמליים שיתופיים, אופניים חשמליים שיתופיים
 מנכ"ל:  וויין טינג
  
 www.li.me
ליים (באנגלית: Lime) היא חברה אמריקאית שעוסקת בהשכרת כלי תחבורה זעירים מסוגים שונים לרכיבה בעיר, ופועלת תחת אחזקות נייטרון בע"מ (Neutron Holdings, Inc) שנקראה בעבר LimeBike. החברה פועלת להצבת כלי תחבורה זעירים לשימוש שיתופי למשתמשי הדרך. האופניים והקורקינטים של ליים מוצעים בלמעלה מ-250 ערים שונות ברחבי העולם. החברה מציעה כלים לשימוש שיתופי אשר ניתנים לשימוש ולאיתור באמצעות אפליקציה סלולרית ייעודית שמשתמשת ב-GPS ומערכת IoT. החיוב על רכיבה כולל מחיר קבוע ומחיר לכל דקת שימוש.
היסטוריה וגיוסים

LimeBike נוסדה בחודש ינואר 2017 וגייסה 12 מיליון דולר במרץ של אותה שנה בסבב גיוס בהובלת קרן ההשקעות אנדריסן הורוביץ. המיקום הראשון בו פעלה החברה, היה באוניברסיטת גרינסבורו שבצפון קרוליינה, אשר הושק ביוני 2017 ובו הוצבו 125 אופניים מכניים.
LimeBike התרחבה ביולי 2017 לערים נוספות בקליפורניה ובפלורידה. ב-27 ביולי 2017 השיקה 500 זוגות אופניים בסיאטל, וושינגטון, והפכה למפעילת האופניים השיתופיים השנייה בגודלה בעיר.
החברה סיימה סבב גיוסים שני באוקטובר 2017, והודיעה כי היא מוערכת ב-225 מיליון דולר. סבב גיוס של 335 מיליון דולר בשנת 2018 הוביל את החברה לשווי של 1.1 מיליארד דולר עבור החברה, מה שהפך אותה לחברת חד קרן.
בחודש מאי 2018, הודיעה החברה על מיתוג מחדש תחת השם "ליים" ועל שותפות עם סגווי לייצר קורקינטים חדשים.
בחודש אוגוסט 2018, חתמה החברה על הסכם עם אובר לספק להם אופניים חשמליים להרחבת שירות האופניים שלהם.
ליים גייסה בשנים 2019–2022 מעל ל-900 מיליון דולר ממשקיעים שונים כגון אובר, קרן ההשקעות של גוגל, ADGF ועוד.
ברבעון שלישי של שנת 2020 הודיעה החברה לראשונה על רבעון רווחי.
בסוף שנת 2021 הודיעה החברה כי גייסה 523 מיליון דולר ובכוונתה לצאת להנפקה בתקופה הקרובה.
נכון לשנת 2022 החברה הודיעה כי בוצעו בכלים שלה מעל 350 מיליון רכיבות על ידי יותר מ-50 מיליון משתמשים שונים שהורידו את האפליקציה שלה.
בתחילת שנת 2023 הודיעה החברה על שנה רווחית לפי EBITDA מתואם וזאת כחברה הראשונה בתעשייה התחבורה השיתופית.
צי הכלים והפעילות בערים

ליים משתמשת בכלי תחבורה זעירים (קורקינטים ואופניים חשמליים) הידועים בצבעם הירוק העז המצוידים ביחידות GPS וביחידות קישור סלולרי. אפליקציה לנייד משמשת לאיתור כלים בקרבת מקום ולסריקה של קוד QR כדי לבטל את נעילת הכלי ותחילת רכיבה.
בינואר 2018 הודיע ליים ב-CES 2018 שהם יתחילו בניסיון של אופניים חשמליים, בסן פרנסיסקו. בחודש שלאחר מכן הוכרז גם על קורקינטים חשמליים.
ליים הגישה בקשה להיתרי רכב שיתופי בסיאטל באוקטובר 2018 ולאחר מכן השיק שירות בדצמבר 2018 עם צי של מכוניות פיאט 500 ששמם "LimePod". פרויקט זה לצד פרויקט הקטנועים של החברה הופסק.
בחודש אוקטובר 2018 הכריזה ליים על שחרור דגם חדש של קורקינט עם גלגלים גדולים יותר, מתלים ומערכת אלומיניום כדי להילחם בונדליזם ולהאריך את חיי הרכב. כיום החברה מחדשת את המלאי ומפעילה כלים מדור חדש המתקדם ביותר בעולם המיקרו - מוביליטי.
בשנת 2021 השיקה החברה דגמים מתקדמים של קורקינטים ואופניים חשמליים מדור חדש הנחשבים לבטוחים ביותר בתעשייה.
השירות כולל ביטוח רוכבים ייחודי, קסדות צמודות בחלק מהערים, אמצעי בטיחות מתקדמים ועוד.
ג'וסרים

הקורקינטים של ליים הוטענו בעבר על ידי קבלנים פרטיים אשר כונו Juicers.
התשלום לקבלנים העצמאיים לכל הטענה תלוי בזמן בו כלי מסוים מחכה להטענה.
כיום תפעול הצי מבוצע על ידי נותני שירות ייעודיים והסוללות מוחלפות בשטח על מנת למקסם את זמן השירות של הכלים ברחוב.
מחלוקת > יחסים עם הרשויות המקומיות

ליים זכתה לביקורת על הגישה שלה כלפי עיריות, בפרט התעלמות מחוקים מקומיים. בחודש פברואר 2019, משתמשת ליים נפגעה בתאונה ונכנסה לתרדמת לאחר הנחיה של האפליקציה לנסיעה במקום לא מותאם. בספטמבר 2018, ליים תבעה את עיריית סן פרנסיסקו על כך שנמנעה ממנה הזכות לפעול בעיר. ליים קיבלה מכתבים להפסקת-פעילות מערים רבות, כולל רינו, סן פרנסיסקו, אינדיאנפוליס ועוד.
נכון לשנת 2022 פועלת ליים במעל 300 ערים ברחבי העולם, ובעשרות מוקדים מרכזיים בארצות הברית, אירופה, דרום אמריקה, אוסטרליה ואסיה כגון פריז, לוס אנג'לס, סן פרנסיסקו, לונדון, ניו-יורק, ליסבון, ברלין, מינכן, תל אביב, רמת גן, אשדוד ואילת.
מחלוקת > תקלות בכלים

חלק מהקורקינטים החשמליים של ליים הושבו ליצרן בשל כשלים מכניים. באוקטובר 2018 השיבה ליים מספר קורקינטים של Segway Ninebot, לאחר שסוללות עלו באש.
בחודש נובמבר 2018, ליים הוציא קריאת recall קורקינטים מודל Okai בשל דיווחים כי בסיס הקורקינט יכול "להישבר באמצע". קריאות ה-recall ניתנו בעקבות הערות פנימיות של עובדים, כי קורקינטים שלה לא היו בטוחים מספיק.
בינואר 2019, הוציאה ליים את הקורקינטים משני מקומות בשווייץ (בזל וציריך) בעקבות תאונות שנגרמו לכאורה על ידי הבלמים שהופעלו באופן אוטומטי כאשר הכלים היו עדיין בתנועה.
בחודש פברואר 2019, הוציאה ליים עדכון בטיחות, והודיע כי חלק מהקורקינטים שלה יכולים לסבול מתקלה והגלגלים שלהם יכולים "להינעל" במהירויות גבוהות, ועצרה חלקית את הפעילות בניו זילנד.
נכון לשנת 2022 חזרה החברה לפעול בכלל הערים ואין תקלות מובנות בכלים שלה אשר הונדסו על ידי צוותים של החברה ומפוקחים על ידי צוות מכני מיומן.
מיקומים

מיקומים בהם פועלת ליים מפורטים באתר האינטרנט שלה, המתעדכן כל העת: כיום הפעילות של ליים מתבצעת ב-300 ערים ברחבי העולם והיא חברת המיקרו מוביליטי הגדולה בעולם.
מיקומים > בישראל

בתחילת שנת 2019, נכנסה חברת ליים לשוק הישראלי עם הצבתם של אלפי קורקינטים ממונעים ברחבי תל אביב-יפו. לאחר מכן, החלה החברה לפעול גם בערים רמת גן, גבעתיים, והרצליה. הפעילות של ליים בישראל הובלה על ידי יניב גודר ששימש כמנכ"ל החברה בין השנים 2019–2021.
בשנת 2022 מונה איתי ראב"ד למנכ"ל החברה בישראל אחרי 3 וחצי שנים בתפקיד סמנכ"ל התפעול של החברה.
בשנת 2024 סיים ראב"ד את תפקידו ועבר לחברת טסלה כמנכ"ל הפעילות המקומית שלה בישראל.
כיום החברה פועלת ב-8 ערים בישראל: תל אביב, רמת גן, גבעתיים, חולון, פתח תקווה, אשדוד, בת ים, ואילת.
לפי פרסומים שונים בעיתונות, נכון לשנת 2022, לליים מעל חצי מיליון משתמשים אשר ביצעו יותר מ־16 מיליון רכיבות בקורקינטים של החברה מאז השקת הפעילות בישראל.
נכון לשנת 2023 הודיעה החברה כי בוצעו מעל 17 וחצי מיליון רכיבות בכלים שלה וכי השוק הישראלי הוא מן המובילים בעולם ואחד מהשווקים המוצלחים והרווחיים של החברה.
פיט פלוסזק

| --- | --- |
אין תמונה חופשית
 לידה:  20 בינואר 1987 (בן 38) הינסדייל, ארצות הברית 
 מדינה:  ארצות הברית 
 תקופת הפעילות:  מ-2012 
 מקום לימודים:  בית ספר לאמנויות הבמה של אוניברסיטת דרום קליפורניה  אוניברסיטת פרינסטון  תיכון סנט צ'ארלס מזרח 
 פרופיל ב-IMDb
 
פיטר דניאל פלוסזק (באנגלית: Peter Daniel Ploszek נולד ב-20 בינואר 1987) הוא שחקן קולנוע וטלוויזיה אמריקאי הידוע בעיקר בזכות תפקידו כלאונרדו בסרטי צבי הנינג'ה. הוא ידוע גם בתפקידו בתור גארט דאגלס בסדרת הדרמה העל טבעית זאב צעיר.
ביוגרפיה

פלוסזק נולד בהינסדייל, אילינוי ושם סיים את בית הספר התיכון סנט צ'ארלס איסט. [3] ב-2009 סיים את לימודיו באוניברסיטת פרינסטון, שם היה חבר ארבע שנים בקבוצת הכדורגל פרינסטון טייגרס. הוא סיים תואר שני במשחק מבית הספר לאמנויות דרמטיות של אוניברסיטת דרום קליפורניה בשנת 2012.
קריירה

בשנת 2013, פלוסזק לוהק לתפקיד לאונרדו באתחול מחדש של הזיכיון אתחול לסדרת סרטי צבי הנינג'ה .  עם זאת, לפני יציאת הסרט, לתפקיד נתן את קולו השחקן ג'וני נוקסוויל .  פלוסזק דיבב את לאונרדו בסרט ההמשך משנת 2016, צבי הנינג'ה: יוצאים מהצללים .
ב-2016 הוציא את ספרו הראשון, "Get Fast and Crush the Combine".
פילמוגרפיה > קולנוע

| שנה | כותרת | תפקיד | הערות |
| --- | --- | --- | --- |
| 2012 | Outage: WME | עוזרו של קולין רינו | סרט קצר |
| 2014 | צבי הנינג'ה | לאונרדו | לכידת תנועה |
| 2016 | צבי הנינג'ה: יוצאים מהצללים | לאונרדו | לכידת תנועה וקול |
| 2016 | The Wedding Party | זב |  |
| 2017 | I Want to Know | קול | סרט קצר |
| 2019 | קפטן מארוול | ברט ג'ונסון |  |
| 2020 | Honesty Weekend | נייט פאלקו |  |
פילמוגרפיה > טלוויזיה

| שנה | כותרת | תפקיד | הערות |
| --- | --- | --- | --- |
| 2012 | מחלקת גנים ונוף | אליס | פרק אחד |
| 2013 | חסרי בושה | גוף | פרק אחד |
| 2014 | TakePart Live | עַצמוֹ | עונה 3, פרק 67 |
| 2015 | עובדים מצטיינים | ברוק | פרק: "Dorm Daze" |
| 2016–2017 | זאב צעיר | גארט דאגלס | 7 פרקים |
| 2017 | Stitchers | ניק קומנקו | פרק אחד |
| 2018 | Liberty Crossing | סטיבן האת'ווי | סדרת רשת; 8 פרקים |
| 2018 | מוקד 911 | קונור | פרק אחד |
| 2018 | סופרסטור | ד"ר סידיאן | פרק אחד |
הערות שוליים

↑  Petski, Denise (9 במרץ 2016). "'Teen Wolf' Adds 'Teenage Mutant Ninja Turtles' Star For Season-Long Arc". Deadline Hollywood. {{cite news}}:  (עזרה)
↑  "Tempest Entertains With Strong Acting". 13 בפברואר 2012. {{cite web}}:  (עזרה)
↑  Fleming, Mike Jr. (25 במרץ 2013). "Deadline Lifts The Shell Off The Ninja Turtles". Deadline Hollywood. {{cite news}}:  (עזרה)
↑  Watt, Greg (3 באפריל 2014). "Johnny Knoxville is Leonardo … wait, I thought Pete Ploszek was?". Big Comic Page. {{cite news}}:  (עזרה)
↑  Rama (11 במאי 2016). "Johnny Knoxville Himself Doesn't Know Why He Didn't Return To Voice Leonardo In Teenage Mutant Ninja Turtles: Out Of The Shadows". Rama's Screen. {{cite news}}:  (עזרה)
↑  Brueske, Craig (2016-11-07). "St. Charles East grad Ploszek relishes the new chapters in his life". Football Focus. נבדק ב-2016-11-13.
הספארי ברמת גן

.
תבנית:מרכז זואולוגי
הסמליל הקודם של הספארי, שהיה בשימוש עד שנת 2018
שלט בכניסה לספארי על שם ד"ר ישראל פלד 2018
"הספארי - המרכז הזואולוגי רמת גן ע"ש ישראל פלד" הוא גן חיות ייחודי הממוקם ברמת גן, ליד הפארק הלאומי, וכולל בשטחו ספארי בסגנון אפריקאי, חצרות ראווה להצגת המגוון הזואולוגי המצוי בספארי ובית חולים לחיות בר. הספארי הוא גן החיות הגדול בישראל, והוא אחד מששת גני החיות החברים בארגון גני החיות הישראלי. הספארי משתתף בכ-60 תוכניות שימור בינלאומיות ולאומיות לחיות בסכנת הכחדה. מרבית החיות בספארי הועברו אליו מגן החיות של תל אביב, אשר נסגר ב-1980.
הספארי ברמת גן מחזיק בכמה שיאים בינלאומיים ביניהם: עדר ההיפופוטמים הגדול ביותר בשביה, הפיל האפריקני הידוע הגדול ביותר בעולם - הפיל יוסי והג'ירפה בעלת מספר הצאצאים הגדול ביותר שנולדו בשבי - דניסה. הספארי הוא גן החיות בעל מגוון החיות הגדול ביותר בכל המזרח התיכון ומיוחד בשל אופן הספארי שלו. בספארי ישנם כ-1,200 בעלי חיים (מתוכם כ-800 בשטח האפריקני ו-400 בגן החיות).
היסטוריה

ראשיתו של הספארי היה בפינת חי קטנה בפארק הלאומי ברמת גן. באוקטובר 1964 הצטרפו לספארי 23 חיות מקניה.
בתחילת שנות השבעים הוחלט להקים גן חיות אפריקאי פתוח בשטח של כ-1,000 דונמים באזורים לא מפותחים של הפארק. הדבר היה ביוזמתו של צבי קירמאייר, מנהל הפארק הלאומי ולימים מנכ"ל הספארי, ובעזרתו של קאר הרטלי, סוחר חיות בר מקניה שהבטיח את עזרתו בגידול מינים נדירים לייצוא. פארק הספארי נפתח לקהל בפסח 1974. ב-1981 נבנה בתוכו מתחם של גן חיות להולכי רגל, אליו הועברו בעלי חיים מגן החיות של תל אביב שנסגר. חלק מבעלי החיים מתל אביב, דוגמת הקרנפים או ההיפופוטמים הועברו לשטח הפתוח. האריות הוכנסו לשטח פתוח מגודר שהוקם במיוחד עבורם. רוב בעלי החיים הוכנסו לגן החיות שבפארק, שבו חלקם נמצאים בשטחים מגודרים גדולים יחסית, המאפשרים לבעלי החיים חופש תנועה מסוים.
הספארי חבר במספר ארגונים בינלאומיים לשמירת טבע ושייך לארגון גני החיות האירופאי. הוא משמש מרכז למספר רב של תוכניות רבייה ומחזיק בגרעיני רבייה מוצלחים של חיות נדירות רבות. הבולטים בהם הם קרנפים, פילים אפריקניים ואסייתים, גורילות השפלה המערבית וחתולי חולות. הוא משמש גם מקלט לחיות בר שהוחרמו מאזרחים פרטיים על ידי רשות הטבע והגנים ומשטרת ישראל ולא ניתן היה להשיבן אל הטבע הארץ-ישראלי, או שאינן שייכות אליו. הבולטים שבתוכניות שימור לבעלי החיים בטבע הארצישראלי הם: חתול חולות, קיפוד מצוי, ערוד, צב יבשה מצוי, דישון מרקאי, מרבו אפריקאי, פסמון, שפן סלע, פנק, דוב חום סורי, ראם לבן ונשר מקראי.
בית החולים לחיות בר

בשנת 2005 הוקם באתר הספארי בית החולים לחיות בר. בית החולים קולט בעלי חיים, ובעיקר עופות פגועים ופצועים, שהגיעו מהטבע. בעלי החיים מטופלים ומשוחררים חזרה אל הטבע. הפעילות האינטנסיבית בבית החולים מתפתחת כל העת, והאתר נמצא בתהליך מתקדם של הקמת עמותה לקידום בית-חולים. בתחילת שנת 2013 הוקם מבנה חדש עבור בית החולים. המבנה החדש כולל מרפאות חדשות ומעבדות חדשות עם מכשור מתקדם.
איגודים ושותפות

הספארי הוא חבר מלא:
באיגוד האירופאי של גני החיות והאקווריומים (EAZA) (משנת 2007)
באיגוד העולמי של גני החיות והאקווריומים (WAZA) (משנת 1990)
בארגון גני החיות הישראלי (משנת 2002)
בנוסף צוות הספארי משתתף באיגודים:
מחנכים בגני חיות בינלאומיים (IZE)
והאיגוד האירופאי של הוטרינרים (EAZV)
בעלי חיים של ספארי רשומים במערכת ניהול מידע זואולוגי (ZIMS), שהוא הרישום הבינלאומי לבעלי חיים בגני חיות.
במהלך השנים הספארי ברמת גן שיתף פעולה עם גן החיות בקלקיליה, כחלק ממהלך שנועד לסמל את שיתוף הפעולה הערבי-ישראלי. מאז הקמת הספארי, סייע הווטרינר הישראלי, ד"ר מוטקה לויסון, בייעוץ לד"ר חאדר ובהעברת ציוד רפואי בשעות חירום. כמו כן, ד"ר מוטקה לויסון שימש כמתווך בעסקאות העברת בעלי-חיים לגן החיות וטיפל בחיות. בנוסף הספארי העביר בעלי חיים לגן החיות: בספטמבר 2004, שלושה אריות, שלושה יעלים ושתי זברות. וב-12 ביוני 2009, שני אריות, זברה ואנטילופה.
בשנת 1987 הנשיא חיים הרצוג קיבל זוג גורי דובים סוריים במתנה מגן החיות בברן. הדובים היו מיועדים לגן החיות התנכ"י, אבל מכיוון שזה כבר היה בתהליכי המעבר למשכנו החדש, הועברו הדובים לספארי ברמת גן.
במהלך השנים הספארי שיתף פעולה עם צה"ל ותרם מספר בעלי חיים. ב-1988 נתרמו מהספארי ראמי סהרה אל אחד ממחסני הנשק של חיל האוויר במטרה ללחך את העשב ולהקטין את הסיכוי לשריפות באזור. כמו כן, ב-2005 נתרמו כ-30–40 אילנדים אל מחנה נעורה ומרכז התחמושת נחל שורק במטרה שיאכלו את הצמחייה באזור.
תצוגות ובעלי החיים בגן > השטח הפתוח

השטח הפתוח הוא שטח בו מסתובבות חיות בר אפריקניות בחופשיות, ומבקרים יכולים לראותן במהלך נסיעה ברכב. רוב בעלי החיים הנמצאים בשטח הפתוח הובאו במקור מקניה. השטח הפתוח מחולק למספר אזורים:
תצוגות ובעלי החיים בגן > השטח הפתוח > אזור האגם

האזור המרכזי בשטח הפתוח. באזור זה, ובכלל השטח הפתוח כולו חיים:
גנו כחול - עדר הגנו בספארי יובא בספינה מקניה בשנת 1973 ומנה אז 25 פרטים. עד לאמצע שנת 2009 עדר הגנו הידלדל ומנה רק 18 פרטים, משום שתקופה ארוכה לאחר שהזכר השליט מת לא היה בשטח אף זכר בוגר מספיק שהיה יכול להפוך לשליט. אך בסוף שנת 2008 הגיע אחד מהזכרים הצעירים לבגרות, ובתחילת אוגוסט 2009 נולד העגל הראשון בספארי ומיד אחריו שלושה נוספים. נכון ל-2024, מונה העדר כ-64 פרטים.
היפופוטם - בספארי חי עדר ההיפופוטמים הגדול ביותר בגני חיות בעולם, שבשיאו הגיע ל-40 פרטים. מקורו של העדר הוא מזוג היפופוטמים בודד מגן החיות הישן של תל אביב. נכון ל-2024 קבוצת ההיפופוטמים מונה כ-22 פרטים: 21 נקבות וזכר אחד.
זברה מצויה מתת-המין זברה גרנט - נכון ל-2024 העדר מונה 116 פרטים. מקורו של העדר הזה הוא מעדר ראשוני שהובא בשנת 1973 מקניה.
יען מצוי - במקור היענים בספארי הגיעו בשנת 1973 מקניה. ונכון לשנת 2024 ישנם 13 פרטים.
צבי תומסון - נכון לשנת 2024 חיים בספארי למעלה מ-340 פרטים שמקורם מהעדר הראשון שהגיע בספינה מקניה בשנת 1973.
אילנד מצוי - נכון ל-2024 ישנם 24 פרטים שמקורם הוא בכמה פרטים שהובאו בשנת 1973 מקניה.
קובוס המים - נכון ל-2024 מונה העדר כ-10 פרטים.
קרנף רחב-שפה - בשנת 1978 נולד שלום, הקרנף הראשון בספארי. ובמהלך כל השנים נולדו 34 קרנפים. כמחויבות לשימור מין זה שבסכנת הכחדה, בשנת 2012 הובאו שתי קרנפיות מגן לאומי-זואולוגי של דרום אפריקה. נכון ל-2024 העדר מונה כ-10 קרנפים: עטרי, מפנזי, קרנבלה, מאיה, קיפנזי, קרן פלס, קמילי, ריהאנה, רייני-רפיקי, ורעי.
ראם לבן - הראמים הלבנים לוקחים תוכנית שימור לאומית להגנה והפצה מין זה. נכון לשנת 2024, חיים בספארי 2 זכרים. העדר הראשוני הגיעו בשנת 1989 מהחי בר יטבתה.
ראם סהרה - הספארי לוקח חלק בתוכנית השימור להגנה על מין זה שנמצא בסכנת הכחדה חמורה. נכון ל-2024 העדר מונה כ-9פרטים.
שקנאי מצוי - כ-10 פרטים
פלמינגו מצוי - כ-13 פרטים
עגור כתר לבן-לחיים - פרט אחד
מרבו אפריקני - כ-2 זכרים
בנוסף מצויים גם יאוריות מצריות
תצוגות ובעלי החיים בגן > השטח הפתוח > מתחם הג'ירפות

מתחם הג'ירפות הוא אזור נפרד, וחיים בו:
ג'ירף דרום אפריקני - זכר אחד, שלי, שהגיע מגן החיות התנכ"י. במסגרת החזון להוציא את החיות האפריקאיות מתחום גן החיות לשטח הפתוח, הכשירו שטח בן 40 דונם למתחם הג'ירפות.
דישון מקראי - הדישונים הגיעו בשנת 1992 בכוונה להעשיר את מגוון המינים בספארי, ונכון לשנת 2024 חיים בספארי כ-17 דישונים. ההערכה הייתה שהראמים לא יתערבבו עם הדישונים וישמרו על טהרת המין, ולכן שמו את הדישונים בשטח הפתוח, עד שנולד בן כלאיים בין הראמים לדישונים והוחלט להפריד ביניהם על ידי העברת הדישונים למתחם הג'ירפות.
קודו ניאלה - עדר המונה כ-28 פרטים (נכון ל-2024).
תצוגות ובעלי החיים בגן > השטח הפתוח > מתחם האריות

מתחם האריות הוא אזור סגור המתפרש על שטח של 7 דונם, וניתן להגיע אליו מאזור הג'ירפות. במתחם ניתן לצפות בלהקת האריות הידועה של הספארי. במשך היום להקת האריות נמצאת בשטח הפתוח של המתחם וניתן לראות אותם בעת ביקור רגיל בספארי. בשעות החשיכה שוהה להקת האריות בתאי לילה, וניתן לראותם בזמן זה רק באמצעות הזמנת סיור לילי מיוחד. הלהקה מונה שני אריות ושלוש לביאות: סלאם, סהלא, סירי, סוואנה וסמבורו (נכון לשנת 2024)
תצוגות ובעלי החיים בגן > שטח גן החיות

גן החיות הפנימי מחולק לתצוגות לפי מחלקות (קופים, טורפים וכדומה). בשבילי גן החיות מסתובבים באופן חופשי טווסים, פניניות ותרנגולים.
תצוגות ובעלי החיים בגן > שטח גן החיות > החצר האוסטרלית

בחצר האוסטרלית, הנמצאת בסמוך לכניסה לגן, חיים בעלי חיים מאוסטרליה וסביבותיה:
אמו - 2 נקבות
יונה מצויצת - 3 פרטים
תור יהלום - 5 פרטים
זברה פינק - פרט 1
קנגורו אדום - 9 פרטים
וולבי אדום-צוואר - 5 פרטים
שועל מעופף ליילי - קבוצה מתרבה בה 36 פרטים
קזואר מצוי - זוג: טים ותמי
תצוגות ובעלי החיים בגן > שטח גן החיות > מתחם הקופים

במתחם הקופים קיימים זני קופים מכל רחבי העולם, חלקם בתוכנית רבייה לבעלי חיים בסכנת הכחדה. מתחם הקופים מחולק לתצוגות שונות:
בין המתחמים הרגילים חיים:
טמרין חלילי - 5 פרטים
בבון המצרים - 20 פרטים
מנדריל - 14 פרטים
מקוק שחור - 8 פרטים
קולובוס גרזה - 5 פרטים
למור מוכתר - זוג: זכר ונקבה
בחצר הלמורים נמצאים 3 מיני הלמורים:
למור קטה - נמצאים כ-5 זכרים.
למור צווארון שחור לבן - זכר יחיד, "אברום".
למור צווארון אדום - "סאי"
במתחם נמצאת גם תצוגת העצלן דו-אצבע של לינאוס, ובה זוג עצלנים: הזכר שון שנולד בקנדה והנקבה לייזי שהגיעה מגן חיות בגרמניה. במתחם חיים גם 4 איגואנה ירוקה וצבים אדומי רגל.
במתחם נמצא גם חצר לדרבן מצוי - בה חיות "דורית" ו"עמית", דורבניות שהגיעו לספארי לאחר שאמן נדרסה.
בתצוגת קופי האדם חיים:
גורילת שפלה מערבית - זכר כסוף גב, לוקאס, ושתי נקבות, לישה ואניה. בשנת 2012 קרה מאורע כמעט חסר תקדים בגני חיות: נולדו שתי גורות, אמליה וליאורה, לשתי אמהות. קבוצת גורילות זו לוקחת חלק פעיל בתוכנית רבייה להגנה על הגורילות. היא אחת הקבוצות המצליחות ביותר בעולם ונולדו בה כבר עשר גורילות. הספארי הוא המקום היחיד בישראל שחיים בו גורילות. כיום (2024) הקבוצה מונה 5 פרטים.
שימפנזה מצוי - קבוצת שימפנזים המונה כ-7 פרטים: 2 זכרים ו-5 נקבות (נכון ל-2024), ביולי 2018 נפתחה עבורם חצר חדשה הכוללת גשר תצפית אל השימפנזים והגורילות.
אורנגאוטן סומטרי - 4 פרטים: הזכר רחמים, ושתי נקבות, סאטו וטאנה, שהגיעו מגרמניה ובשנת 2021 נולדה לטאנה גורה ראשונה, "טוקיו". קבוצת האורנגאוטנים היא חלק ממאמצי שימור בינלאומיים להגנה על קופים נדירים אלה.
גיבון לבן-יד - הזכר בגירה, הנקבה בטינה ובתם בקי. הגיבונים חולקים תצוגה עם האורנגאוטנים. גם הם חלק מתוכנית רבייה בינלאומית.
באגם גן החיות נמצאים מספר מינים:
קורמורן גדול - פרט אחד
ברבור שחור - 8 פרטים
מול האגם, נמצאת תצוגת הפינגווינים האפריקניים - בתצוגה כ-10 פרטים.
קבוצת למורי קטה
קולובוס גרזה
תצוגות ובעלי החיים בגן > שטח גן החיות > מתחם הטורפים - לעתיד מתחם ישראל

במתחם הטורפים בעבר היו קיימים טורפים מכל רחבי העולם ובימים אלו עובר הסבה לאזור ארץ ישראל עם בעלי חיים מהעבר וההווה של ארץ ישראל בהם:
דב חום סורי - 2 נקבות: מנטה ובבט. באוקטובר 2023 הדובות עברו לתצוגה חדשה.
חתול חולות - 2 זכרים- סימבה וסיני.
נמר פרסי - זכר אחד "כורש" שהגיע ב-2018 מגן חיות באתונה ונקבה אחת בשם פָארַה (fara) אשר בהגיעה לארץ קהל הספארי החליט לשנות את שמה לנועה (כמחווה לזמרת נועה קירל) שהגיעה בנובמבר 2022 מגן החיות בצרפת.
פנק - בספארי קבוצה בת 7 פרטים. עקב גודל המשפחה נבנתה עבורם חצר חדשה ומרווחת שנפתחה בדצמבר 2017.
שפן סלע - זכר, נקבה ושני גורים.
פסמון - במרץ 2018 נפתחה תצוגה חדשה של פסמונים בסמוך לזו של שועלי הפנק.
תצוגות ובעלי החיים בגן > שטח גן החיות > מתחם הטורפים - לעתיד מתחם ישראל > תצוגת הערודים

בסוף שנת 2013 הערודים עברו לתצוגה במתחם גן החיות. נכון ל-2023, בתצוגה נמצאים זוג פרטים - יהודה ובר ועייר שנולד בינואר 2023 - בשם ברוקו
בעלי חיים מאזור הטורפים:
חוטמן אדום - כ-3 פרטים
מקוק זנב אריה - חיו בעבר באזור הקופים ועברו לתצוגת הטיגריסים הישנה, כיום (2024) יש קבוצה ובה 11 פרטים
צב נשכן מצוי - פרט אחד.
סמוך לחצר האוסטרלית קיימים מספר מינים נוספים:
זאב טלוא - להקה המונה כ-4 נקבות, ונקבה נוספת - מאישה.
קלאו דו-גוני - זוג
פניניית החושן